KIRJALLINEN KYSYMYS E-2115/00 esittäjä(t): Luis Berenguer Fuster (PSE) komissiolle. Espanjan sähkömarkkinoiden kilpailuun siirtymisestä aiheutuvien kustannusten laskeminen komission asiaa koskevassa tutkimuksessa.



Virallinen lehti nro 072 E , 06/03/2001 s. 0178 - 0179



KIRJALLINEN KYSYMYS E-2115/00 esittäjä(t): Luis Berenguer Fuster (PSE) komissiolle (30. kesäkuuta 2000) Aihe: Espanjan sähkömarkkinoiden kilpailuun siirtymisestä aiheutuvien kustannusten laskeminen komission asiaa koskevassa tutkimuksessa Comisión Nacional del Sistema Eléctrico (CNSE), joka kuuluu nykyään Espanjan energia-alan komissioon teki 28. syyskuuta 1998 julkisen raportin, jossa se suositteli Espanjan hallitukselle, että se ei hyväksyisi kilpailuun siirtymisestä aiheutuvien kustannusten (CTC) arvopaperisointijärjestelmää. Suositusta ei noudatettu. Raportissaan CNSE laski sähköyhtiöiden CTC-tukien määräksi korkeintaan 480 miljardia pesetaa ottaen huomioon sähköntuotannon vastaavien muuttuvat kustannukset, sähköntuotannon vastaavien käyttöiän, kysynnän kehityksen ja diskonttokoron. Siitä huolimatta Espanjan hallitus aikoo myöntää sähköyhtiöille oikeuden arvopaperisoida (eli saada haltuunsa kerralla) biljoona pesetaa. Aikooko komissio ottaa huomioon CNSE:n kannan CTC:n laskemisesta? Eikö komissio katso, että CNSE pystyy laskemaan CTC:n paremmin kuin se itse? Monti vahvisti 28. maaliskuuta 2000 antamassaan vastauksessaan E-0492/00(1), että komissio tai sen käyttämä puolueeton konsultti eivät aio tehdä uusia CTC-laskelmia, mutta eikö komission perustamissopimuksen 87 artiklan mukaisesti jo varovaisuussyistä pitäisi verrata myös laskelmia, joihin on päätynyt riippumaton elin, joka sitä paitsi on Espanjan sähkömarkkinoiden sääntelyelin? Aikooko komissio hyväksyä kyselemättä biljoonan pesetan valtiontuet tiedustelematta edes mielipidettä elimeltä, joka on tehnyt puolueettoman tutkimuksen asiasta ja päätynyt huomattavasti pienempään summaan? (1) EYVL C 330 E, 21.11.2000, s. 174. Mario Montin komission puolesta antama vastaus (28. heinäkuuta 2000) Kun komissio arvioi valtiontukiasioita, se ottaa huomioon kaiken tiedon, joka sillä on käytettävissään, riippumatta siitä, mitkä tiedot ovat peräisin kansallisilta viranomaisilta. Mitkään tiedot eivät sido komissiota. Komission mielestä nykyisin Comisión Nacional de la Energía Eléctricoon (CNE) kuuluvalla Comisión Nacional del Sistema Eléctricolla (CNSE) ja komissiolla on eri tehtävät. Komission tehtävänä on arvioida kyseisten toimenpiteiden soveltuvuutta yhteismarkkinoille soveltamalla EY:n perustamissopimuksen 87 ja 88 artiklaa (ent. 92 ja 93 artikla). CNSE puolestaan toimii Espanjan viranomaisten neuvoa-antavana elimenä sähköalaan liittyvissä asioissa. Se osallistuu siis lainsäädäntötyöhön tekemällä ehdotuksia ja antamalla lausuntoja. Sähköalaa koskevan lain 54/1997 8 artiklan mukaan CNSE:n antamat kilpailuasioihin liittyvät lausunnot eivät sido kansallisia kilpailuviranomaisia eivätkä varsinkaan komissiota. Vaikka komissio on tietoinen raportista, johon arvoisa parlamentin jäsen viittaa, se haluaa kuitenkin EY:n perustamissopimuksessa sille määritellyt tehtävät huomioon ottaen päättää itse siitä, millaisia analyyseja ja tutkimuksia se tarvitsee arvioinnin tekemistä varten. Komissiolla ei ole tapana tiedustella valtiontukien myöntämiseen liittyvien valmistelujen yhteydessä virallisesti CNSE:n tapaisten kolmansien osapuolten mielipidettä.